**Էլլեն Տրոտցիգ** (շվեդ.՝ Ellen Trotzig, մարտի 5, 1878(1878-03-05), Մալմյո - նոյեմբերի 6, 1949(1949-11-06), Սիմրիսհամն, Կրիստիանստադ, Շվեդիա), շվեդ նկարիչ, որը հիմնականում հայտնի է Էսթերլենի բնանկարներով։

Կենսագրություն
--------------

Էլեն Տրոտցիգը ծնվել է 1878 թվականին, Մալմյո քաղաքում։ Նա հինգ երեխաներից մեծն էր։ Երբ Էլենը հինգ տարեկան էր, ընտանիքը տեղափոխվել է Սիմրիսհամն, որտեղ հայրն աշխատանքի է անցել որպես փոստային բաժանմունքի ղեկավար։ Հոր մահից հետո նրա մայրը տասնութ տարեկան Էլենի և մնացած երեխաների հետ վերադարձել է Մալմյո։ Էլենի հորեղբայրն աջակցել է աղջկան և օգնել նրան կրթություն ստանալ։

1896-1898 թվականներին Էլեն Տրոտցիգը սովորել է Կոպենհագենի կանանց արվեստի դպրոցում (Կաղապար:Lang-dk): Այնուհետև մի քանի տարի աշխատել է Մալմյո քաղաքում որպես քարտեզագրող, որից հետո ուսումը շարունակել է Գյոտեբորգում՝ Վալանդի գեղարվեստի դպրոցում (շվեդ.՝ Valand målarskola, այժմ՝ Վալանդի ակադեմիա), որտեղ նրա ուսուցիչն է եղել Կառլ Վիլհելմսոնը։ 1905 թվականին նա առաջին անգամ ցուցադրել է իր գործերը։

1907 թվականին Տրոտցիգը մեկնել է Փարիզ։ Նա հաճախել է Կոլարոսի ակադեմիա, որտեղ սովորել է Քրիստիան Քրոհգի մոտ։ Սկանդինավիայի շատ արվեստագետներ այդ տարիներին սովորում և աշխատում էին Փարիզում, այդ թվում` Տորա Վեգա Հոլմստրյոմը։ Նա և Էլենը ընկերներ են դարձել և շարունակել իրենց մտերմությունը, նույնիսկ Փարիզը լքելուց հետո։

Տրոտցիգը շատ էր սիրում բնություն և միայնության մեջ ավելի լավ էր զգում, քան հասարակության մեջ։ Նրան հատկապես գրավում էին Էսթերլենի բնապատկերները, որոնք նրա համար դարձան ոգեշնչման մշտական աղբյուր։ Կարճ ուղևորություններ կատարելով Ստոկհոլմ կամ Գյոթեբուրգ` նա միշտ շտապում էր վերադառնալ Էսթերլեն։ Փարիզից հետո Տրոտցիգը 1927 թվականին ուղևորվեց Իտալիա Գերմանիայով։

Բնանկարների հետ միասին, Տրոտցիգը նկարել է նաև նատյուրմորտներ և դիմանկարներ` հիմնականում նկարելով կանանց որպես կանոն լուրջ կամ մտախոհ։ Հարևան գյուղերի բնակիչները հաճախ էին դառնում նրա մոդելները։ Տրոտցիգը նկարել է նաև մերձավոր ընկերների դիմանկարներ և ինքնանկարներ, բայց 1916 թվականից նա կենտրոնացել էր բացառապես բնանկարների և նատյուրմորտների վրա։ Նրա բնապատկերներում ոչ մի հովվերգություն չկար, բնանկարները խիստ և մռայլ էին, զուսպ, մուգ երանգներով։ Սակայն նրանց մեջ առկա էր ամպերի միջից առկայծող լույսը, որը երբեմն ստեղծում էր դրամատիկ էֆեկտ։

Տրոտցիգը հետաքրքրվում էր բուսաբանությամբ և իր պարտեզում ծաղիկներ էր աճեցնում, որոնցից կազմում էր կոմպոզիցիաներ գունային սկզբունքով։ Իր ծաղկային նատյուրմորտներում նա շատ փորձեր էր կատարում ծաղիկներով։ Տրոտցիգը բազմիցս մասնակցել է Շվեդիայում և Դանիայում կազմակերպված տարբեր ցուցահանդեսների։ Նրա անհատական ցուցահանդեսներն անցկացվել են 1928 թվականին Մալմյոում, 1942 թվականին՝ Իստադում։

Էլեն Տրոտցիգը մահացել է Սիմիրսհամն քաղաքում, 1949 թվականին։ Նրա մահից հետո կազմակերպվել են նրա ստեղծագործությունների հետահայաց ցուցադրություններ. 2010 թվականին Իստադում կայացավ նրա լայնածավալ անհատական ցուցահանդեսը։ Նկարիչը թողել է զգալի ստեղծագործական ժառանգություն, որի մի մասը, ըստ իր կտակի, վաճառվել է` «Էլեն Տրոտցիգ» հիմնադրամ հիմնելու նպատակով։ Հիմնադրամն ամեն տարի կրթաթոշակ է վճարում երիտասարդ նկարիչներին, որոնք ինչ-որ կերպ կապված են Սկոնեի հետ։

Պատկերասրահ
-----------

* «Ճանապարհ դեպի լիճ», 1945«Ճանապարհ դեպի լիճ», 1945
* «Կինը տան մոտ», 1932«Կինը տան մոտ», 1932
* «Գարնանային օր II», 1934«Գարնանային օր II», 1934
* 
* «Անձրևային տեղատարափ», 1910-1911«Անձրևային տեղատարափ», 1910-1911

Ծանոթագրություններ
------------------

1. 1 2
2. 1 2  Benezit Dictionary of Artists — OUP, 2006. — ISBN 978-0-19-977378-7
3. ↑  Շվեդիայի Ազգային թանգարանի նկարիչների ցանկ — 2016.
4. 1 2  Ellen Kristina Amalia Trotzig
5. 1 2 3 4 5 6 7 8  Svenskt kvinnobiografiskt lexikon

Գրականություն
-------------

* *Birgit Rausing* Ellen Trotzig: Österlens första målarinna. — Carlsson, 2003. — 197 p.

Արտաքին հղումներ
----------------

* Yrr Jonasdottir. «Ellen Kristina Amalia Trotzig». *Svenskt kvinnobiografiskt lexikon* (անգլերեն).

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Էլլեն Տրոտցիգ» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | BNF: 145655530 · GND: 129048259 · ISNI: 0000000051336146 · LIBRIS: 215785 · VIAF: 37987504 · WorldCat VIAF: 37987504 |

 |